Peg Entwistle (1929)
Hollywoodi silt
**Millicent Lilian 'Peg' Entwistle** (5. veebruar 1908 Port Talbot, Wales, Suurbritannia – 16. september 1932 Los Angeles, California, Ameerika Ühendriigid) oli Briti näitleja. Ta sooritas enesetapu, hüpates alla Hollywoodi sildi H-tähelt.

Peg Entwistle'i vanemad lahutasid abielu, kui ta oli kaheaastane. 1912. aastal emigreerus ta koos oma teatri näitejuhist isa Robertiga Ameerika Ühendriikidesse. Nad asusid elama New Yorki. Robert abiellus varsti uuesti ja sai kaks poega. Roberti teine naine suri 1921. aastal. Robert hukkus autoõnnetuses 1922. aastal. Peg koos poolvendadega jäi oma onu Haroldi hoole alla. Peg Entwistle alustas näitlemist 1925. aastal Broadwayl. 1926. aastal võeti ta vastu prestiižikasse New Yorgi Teatrigildi. 1927. aastal abiellus ta näitleja Robert Lee Keithiga, nad lahutasid abielu 1929. aastal. 1931. aastal tabas ülemaailmne majanduskriis rängalt ka New Yorgi teatrielu ja Peg Entwistle suundus koos oma teise onu Charlesiga Los Angelesse, kus lootis leida tööd filminäitlejana. 1932. aasta suvel õnnestus tal saada roll filmis "Kolmteist naist" ("Thirteen Women"). Seejärel aga ütles filmikompanii RKO Pen Entwistle'i töölepingu üles ning ta jäi ilma raha ja varuplaanita.

1932. aasta 16. septembri õhtul lahkus Pen Entwistle oma onu kodust, öeldes, et läheb kohtuma sõpradega. Selle asemel ronis ta Hollywoodi sildile (tollal oli sildiks veel "Hollywoodland") ja hüppas ligi 14 meetri kõrguselt H-tähelt alla. Paar päeva hiljem avastas üks Hollywoodi sildi all matkanud naine ühe naise kinga, käekoti ja jaki. Ta leidis käekotist hüvastijätukirja ning mäest alla vaadates nägi ta Entwistle'i laipa. Tema hüvastijätukiri kõlas järgmiselt: "Ma kardan, et olen argpüks. Mul on kõige eest kahju. Kui ma oleksin seda teinud palju varem, oleksin säästnud palju valu". Kirja lõpus olid nimetähed P.E.

Tema hüvastijätukiri avaldati mitmes ajalehes, lootuses, et keegi ta ära tunneb. Paar päeva hiljem tuvastas Entwistle'i tema onu, kellega ta oli Los Angeleses koos elanud. Ta ütles, et Entwistle'il oli talle 16. septembri õhtul öelnud, et läheb apteeki ja saab kokku mõne sõbraga.

Tema surm pälvis avalikkuses suurt tähelepanu. Ta on saanud Hollywoodi unelma tumedama poole sümboliks. Tema matused toimusid 20. septembril Hollywoodis. Ta tuhastati ja tema tuhk maeti Ohio osariigis Glendale'is Oak Hilli kalmistul tema isa hauda.

Ühe legendi järgi saabus Entwistle'ile päev pärast tema surma kiri, kus talle pakuti ühes näidendis peaosa naisena, kes otsustab enesetapu teha.

Ameerika rokkansambel Steely Dan on pühendanud talle laulu "Peg" (1977).

Ameerika laulja Lana Del Rey laul "Lust for Life" (2017) on inspireeritud Entwistle'i saatusest. Laul räägib kahest armunust, kes ronivad Hollywoodi sildile ja tantsivad H-tähe otsas, kust Entwistle enesetapu sooritas.

Viited
------

1. ↑  Liz Cantrell:The Tragic True Story of Peg Entwistle, the Actress Who Jumped to Her Death From the Hollywood Sign Town & Country, 3. mai 2020. Vaadatud 13. veebruaril 2024
2. 1 2 3  Peg Entwistle (1908 - 1932). Find A Grave. Vaadatud 11.8.2017
3. ↑  Jordan Potter:The dark side of Hollywood: understanding the devastating suicide of Peg Entwistle Far Out Magazine, 3. mai 2020. Vaadatud 13. veebruaril 2024
4. ↑  "Sign of the Times ... Tragic Suicide Off the H: 1932". hollywoodsign.org. Vaadatud 11.8.2017

Kirjandus
---------

* Frasier, David K. (2005). *Suicide in the Entertainment Industry: An Encyclopedia of 840 Twentieth Century Cases*. McFarland. ISBN 978-1-4766-0807-5.
* Zeruk, Jr. James (2013). *Peg Entwistle and the Hollywood Sign Suicide: A Biography*. McFarland. ISBN 978-0-7864-7313-7.

Välislingid
-----------

* Peg Entwistle andmekogus IMDb (inglise)